钦定古今图书集成/明伦汇编/闺媛典/第341卷 > 齐锺离春
## 钦定古今图书集成/明伦汇编/闺媛典/第341卷 > 齐锺离春

按刘向《列女传》：“锺离春者，齐无盐邑之女。其为人极
丑无双，臼头深目长指，大节印鼻结喉，肥项少发，折
腰出胸，皮肤若漆。年四十，无所容，入衒不售，流弃莫
执，于是乃拂。”短褐，自诣宣王，谓谒者曰：“妾，齐之不
售女也，闻君王之圣德，愿借后宫之埽除，顿首司马
门外，唯王幸许之。”谒者以闻，宣王方置酒于渐台，左
右闻之，莫不掩口大笑曰：“此天下强颜女子也，岂不
异哉！”于是宣王乃召见之，谓曰：“昔者先王为寡人娶
妃匹，皆已备，有列位矣。今女子不容于乡里，布衣而
欲干万乘之主，亦有何奇能哉？”锺离春对曰：“无有，特

然不见。宣王大惊，立发《隐书》而读之，退而推之，又未
能得。明日又更召而问之，不以隐对，但扬目衔齿，举
手拊膝曰：殆哉殆哉！如此者四。宣王曰：“愿遂闻命。”锺
离春对曰：“今大王之君国也，西有衡秦之患，南有强
楚之仇，外有二国之难，内聚奸臣，众人不附。《春秋》四
十，壮男不立，不务众子，而务众妇，尊所好，忽所恃，一
旦山陵崩弛，社稷不定，此一殆也。渐台五重，黄金白
玉，琅玕笼疏，翡翠珠玑，幕络连饰，万民罢极，此二殆
也。贤者匿于山林，谄谀强于左右，邪伪立于本朝，谏
者不得通入，此三殆也。饮酒沉湎，以夜继昼，女乐俳
优，纵横大笑，外不修诸侯之礼，内不秉国家之治，此
四殆也。故曰殆哉殆哉。”于是宣王喟然而叹曰：“痛哉，
无盐君之言！乃今一闻。”于是拆渐台，罢女乐，退谄谀，
去雕琢，选兵马，实府库，四辟公门，招进直言，延及侧
陋。卜择吉日，立太子，进慈母，拜无盐君为后，而齐国
大安者，丑女之力也。君子谓锺离春正而有辞。《诗》云：
“既见君子，我心则喜。”此之谓也。